Oudlugmaghoof James Kriel sterf | Netwerk24
Oudlugmaghoof James Kriel sterf
Deur Marelize Barnard 21 Julie 2016 21:26
Lt.genl. James Kriel Foto: Kol. André Kritzinger
Lt.genl. James Kriel (74), voormalige hoof van die Suid-Afrikaanse Lugmag, is ná 'n kort siekte in Bredasdorp oorlede.
Kriel se vrou, Nellie, sê hy het longontsteking ontwikkel en is Maandag oorlede.
Die begrafnisdiens is vandag om 11:00 uit die NG kerk in Bredasdorp.
Kriel was van 1 November 1991 tot 30 April 1996 die hoof van die lugmag en het in dié tyd verskeie dekorasies en medaljes ontvang.
Hy het in 1994 een van die hoogste militêre toekennings van Suid-Afrika, die Ster van Suid-Afrika (Silwer), ontvang wat deur die staatspresident toegeken is. Dit is 'n militêre toekenning vir uitnemende merietediens. Hy het ook die Suiderkruis-medalje, wat in die vorige bedeling vir uitnemende diens toegeken is, en die Pro Patria-medalje – vir grensdiens in die Grensoorlog – ontvang.
Hy het in 1959 by die voormalige Suid-Afrikaanse Lugmag aangesluit.
Van 1974 tot 1977 het hy in 35 Eskader in Ysterplaat 'n Avro Shackleton gevlieg.
Later jare was hy die bevelvoerder van die Ysterplaat-lugmagbasis en is hy ook na die lugmag se hoofkwartier in Pretoria bevorder waar hy as brigadier die direkteur van lugbeplanning was.